**Zadanie pre obstaranie projektových prác a inžinierskych činností pre stavbu:**

**„Vybudovanie psychosociálneho centra vo FN Trenčín“**

**Miesto stavby: Trenčín, areál Fakultnej nemocnice Trenčín**

**Stavebník: Fakultná nemocnica Trenčín**

1. **Všeobecné informácie**

Fakultná nemocnica Trenčín (ďalej FN TN) je štátnou príspevkovou organizáciou, ktorej zriaďovateľom je Ministerstvo zdravotníctva SR. Zriadená bola dňa 14. 6. 1991 Zriaďovacou listinou č. 1970/1991 – A/VIII - 1.

Hlavnou úlohou FN TN je poskytovanie komplexnej a kvalitnej liečebno – preventívnej starostlivosti pre všetkých pacientov Trenčianskeho kraja.

V Trenčianskom kraji je FN TN tzv. „koncovým“ zdravotníckym zariadením s koncentráciou klinicky najťažších a finančne najnáročnejších pacientov.

FN TN, psychiatrická klinika je jedným z  centier poskytovania špecializovanej psychiatrickej zdravotnej starostlivosti na Slovensku. Jej cieľom je poskytovať kvalitnú zdravotnú starostlivosť.

1. **Účel a zámer výstavby psycho-sociálneho centra**

Psychiatrická klinika FN TN je jedno z najdôležitejších oddelení v rámci FN TN. Hlavným zámerom výstavby psycho-sociálneho centra je vytvoriť modernú a dostupnú starostlivosť o duševné zdravie, zmodernizovať psychiatrickú a psychologickú zdravotno – sociálnu starostlivosť, posilniť zdravotno – sociálnu starostlivosť a zvýšiť jej dostupnosť. Psychiatrická klinika, ako jedno z podstatných oddelení v rámci nemocnice bude po výstavbe psycho – sociálneho centra poskytovať zdravotnú starostlivosť hlavne pre spádovú oblasť Trenčianskeho samosprávneho kraja.

Komunitná starostlivosť prepája ambulantnú a ústavnú starostlivosť a vytvára kontinuum. Odľahčí ambulancie a lôžkové zariadenia, zároveň poskytne komplexnú starostlivosť (psychiatrickú, psychoterapeutickú, sociálnu a inú) pacientovi v jeho prirodzenom prostredí (lebo prespáva doma). Medzi komunitné psychiatrické zariadenia patria najmä psychiatrické stacionáre, zariadenia komunitnej psychiatrickej starostlivosti a psychosociálne centrá.

Ciele výstavby psycho – sociálneho centra sú:

a) zabezpečiť adekvátnu dlhodobú starostlivosť o dlhodobo chorých pacientov najmä v ich prirodzenom prostredí mobilným tímom, predchádzať umiestneniu v ZSS, resp. zvýšiť kvalitu života v týchto zariadeniach, predchádzať hospitalizáciám, skracovať dĺžku hospitalizácie. Dôraz bude na dospelých pacientov s obmedzenou sociálnou adaptáciou. Klientami PSC budú pacienti s chronickými duševnými poruchami, kde nie je možné očakávať úplné zotavenie, ale cieľom bude podporiť sebestačnosť a funkčnosť pacienta, v jeho prirodzenom sociálnom prostredí bez potreby dlhodobej hospitalizácie alebo celoživotnej inštitucionalizácie. Pôjde teda o nízkoprahové zdravotnícke zariadenie s vyššou podporou sociálnych služieb, kde sa starostlivosť pacientovi poskytuje počas niekoľkých hodín, v niektoré pracovné dni.

b) centrum bude poskytovať zdravotné a sociálne služby prostredníctvom multidisciplinárneho tímu. (psychiater, psychológ,, sestra, sociálny pracovník, špeciálny a liečebný pedagóg),

c) cieľom bude poskytovať služby individualizovane (cez case-management), podľa potrieb klienta. FN TN výstavbou centra posilní svoje postavenie aj v rámci optimalizácie siete nemocníc.

Rozsah poskytovaných služieb po dostavbe má reflektovať i  vývoj zdravotného stavu obyvateľstva v oblasti duševného zdravia s perspektívou na približne 30 rokov.

1. **Popis súčasného stavu**

V súčasnosti zariadenie typu psychosociálneho centra v SR neexistujú – nemáme ho teda ani vo FN Trenčín. Budúci klienti psychosociálneho centra FN TN sú v súčasnosti klientmi Denného psychiatrického stacionára, ktorý ale má pre túto skupinu klientov limitované kapacitné možnosti, nakoľko sa venuje vo výraznej miere aj spektru úzkostných, somatoformných porúch a afektívnych porúch so zameraním na skupinovú psychoterapiu. Existuje časť klientov, ktorým sa služby typu psychosociálneho centra nedostávajú. Vedie to k častým rehospitalizáciam na našom oddelení, k chronifikácii stavu, syndrómu „otáčavých dverí“, prekladom k dlhodobým hospitalizáciám do psychiatrických nemocníc – čo výrazne znižuje kvalitu života tejto skupiny pacientov.

1. **Predmet zákazky**

**4.1. Predmetom zákazky tohto verejného obstarávania je:**

Vypracovanie a dodanie projektovej dokumentácie stavby „Stavba Psychosociálneho centra Fakultnej nemocnice Trenčín“ vrátane inžinierskych činností počas realizácie projektových prác, realizácie stavby a uvádzania stavby do prevádzky v stupňoch:

4.1.1 Dokumentácia pre zlúčené územné a stavebné konanie (ďalej „DSP“),

4.1.2 Dokumentácia pre realizáciu stavby (ďalej „DRS“),

4.1.3 Výkon činnosti autorského dohľadu počas realizácie stavby (ďalej „AD“),

4.1.4 Výkon inžinierskych činností pre získanie právoplatného stavebného povolenia.

Stavba bude financovaná z prostriedkov mechanizmu Plánu Obnovy a Odolnosti, z výzvy Vybudovanie psycho-sociálnych centier , kód výzvy 12/03-21-V16 a projektu Vybudovanie psycho-sociálneho centra vo FN Trenčín. Preto pri vypracovaní projektovej dokumentácii je spracovateľ povinný zapracovať do projektovej dokumentácie záväzné požadavky pre investície spojené s výstavbou, alebo obnovou budov v Pláne Obnovy a Odolnosti. Tieto požadavky sú definované v Metodickej príručke Budovy v pláne Obnovy a Odolnosti. Túto príručku prikladáme v prílohe.č.4.

Pri vypracovaní projektovej dokumentácie a jej jednotlivých stupňov je spracovateľ povinný vychádzať z tohto zadania a riadiť sa ním a pokynmi zadávateľa, stanovísk a rozhodnutí orgánov štátnej správy a oprávnených inštitúcií v jednotlivých stupňoch schvaľovacieho procesu stavby. Spracovateľ projektovej dokumentácie nie je oprávnený bez priameho pokynu zadávateľa vynechať z rozsahu projektu žiadnu jeho časť uvedenú v tomto zadaní, alebo bez zdôvodnenia a odsúhlasenia meniť prevádzkovú schému a funkčnosť jednotlivých oddelení a ucelených prevádzkových častí. Spracovateľ je povinný rešpektovať vecné a prevádzkové väzby na jestvujúcu FN TN a meniť ich môže len v nevyhnutnom prípade po riadnom zdôvodnení a odsúhlasení zadávateľom. Spracovateľ je zodpovedný za koordináciu projektových prác so súvisiacimi stavbami.

Na tento účel zadávateľ poskytne spracovateľovi projektovej dokumentácie všetky potrebné a  dostupné podklady – hlavne dostupnú projektovú dokumentáciu skutočného stavu okolia plánovaného objektu (Príloha č. 3).

Projekt musí rešpektovať a zohľadňovať skutočnosť, že realizácia prác na stavbe bude prebiehať za plnej prevádzky FN TN a iba na nevyhnutne potrebný čas budú čiastočne obmedzené tie časti prevádzok, resp. oddelení, ktoré budú v aktuálnom čase výstavbou dotknuté.

**4.2 Forma a rozsah spracovania projektovej dokumentácie**

Pre spracovanie projektovej dokumentácie a jej obsah sú smernými dokumentmi platné STN (slovenské technické normy), resp. EN a záväzný je súbor vyhlášok, výnosov a zákonov v aktuálnom platnom znení, týkajúcich sa návrhu a prevádzky zdravotníckych zariadení.

Projektová dokumentácia vrátane príslušných výkonov inžiniersko-projektových činností bude spracovaná v rozsahu, obsahu a podrobnostiach v jednotlivých stupňoch nasledovne:

4.2.1 DSP:

* vypracovanie projektu pre zlúčené územné a stavebné konanie v rozsahu podľa prílohy č. 2 UNIKA,
* koordinácia projektových prác,
* prerokovanie projektu v priebehu a v závere projektových prác s príslušnými orgánmi, organizáciami a osobami za účelom vydania stavebného povolenia a iných povolení potrebných na výstavbu a získanie kladných stanovísk,
* vypracovanie a podanie žiadosti o začatie stavebného konania,
* vypracovanie a podanie žiadostí o vydanie iných povolení pre výstavbu, zastupovanie investora pri rokovaniach s orgánmi štátu počas posudzovania návrhu na vydanie stavebného povolenia,
* zabezpečenie súčinnosti a koordinácia činností pre vydanie stavebného povolenia až do nadobudnutia jeho právoplatnosti,
* dodanie projektovej dokumentácie v elektronickej forme a v tlačenej forme (10 paré).

4.2.2 DRS:

* koordinácia jednotlivých častí projektu,
* dopracovanie projektu pre realizáciu v rozsahu podľa prílohy č. 3 UNIKA so zapracovaním podmienok stavebného povolenia,
* vypracovanie projektu interiéru vrátane návrhu typového nábytku a atypických prvkov a zariadení, vypracovanie projektu orientačného systému,
* vypracovanie popisu prác a výkazu výmer v podrobnostiach s určením kvality prác, špecifikácie strojov a zariadení, s určením parametrov použitých materiálov a výrobkov a ich množstiev tak, aby na základe tohto výkazu výmer bolo možné vykonať objektívnu súťaž vo verejnom obstarávaní na zhotoviteľa stavby,
* vypracovanie kontrolného položkového rozpočtu pre stanovenie orientačnej ceny, ako vstupného údaja pre verejné obstarávanie zhotoviteľa stavby, a zároveň vo forme výkazu výmer, ako jednotného a úplného podkladu pre vypracovanie návrhu ceny uchádzačmi vo verejnom obstarávaní,
* vypracovanie projektu zdravotníckej technológie vrátane položkového výkazu zariadenia každého pracoviska,
* dodanie projektovej dokumentácie v elektronickej forme a v tlačenej forme (8 paré),
* príprava konania na výber zhotoviteľa stavby vrátane prípravy podkladov na vypracovanie ponúk a ich vyhodnotenie,
* spolupráca s investorom pri vyhodnotení výberového konania v rámci verejného obstarávania na zhotoviteľa stavby.

Projektová dokumentácia v stupni DRS musí byť spracovaná s implementáciou softvérovej formy v systéme BIM, ako nevyhnutnou podmienkou a podkladom pre verejné obstarávanie na zhotoviteľa stavby.

4.2.3 AD:

* výkon stáleho odborného autorského dohľadu v rozsahu podľa prílohy č. 4 UNIKA,
* poskytovanie vysvetlení k vypracovanej dokumentácii v rámci procesu verejného obstarávania na zhotoviteľa stavby,
* potrebné úpravy projektovej dokumentácie na základe požiadaviek investora a v prípade zistených rozdielov oproti predpokladanému stavu v časti rekonštrukcie existujúceho objektu,
* dohľad autora projektu nad dodržaním architektonickej a prevádzkovej koncepcie počas realizácie stavby v súlade s projektom pre stavebné povolenie a realizáciu stavby,
* overovanie dodržiavania projektovej dokumentácie v priebehu realizácie stavby,
* účasť na kontrolných dňoch stavby,
* vyjadrovanie sa k požiadavkám a návrhom na zmenu projektovej dokumentácie voči dokumentácii schválenej v stavebnom konaní,
* účasť na odovzdávaní a prevzatí stavby,
* zabezpečenie vypracovania dokumentácie skutočného vyhotovenia stavby pre účely kolaudačného konania.

4.2.4 Inžinierska činnosť pre získanie právoplatného stavebného povolenia a kolaudačného rozhodnutia:

* získania všetkých povolení, vyjadrení a stanovísk a následne získanie kladných vyjadrení príslušných orgánov a organizácií potrebných pre vydanie právoplatného stavebného povolenia,
* vypracovanie a podanie návrhu na vydanie stavebného povolenia,
* spolupráca s investorom pri plnení podmienok a požiadaviek vyplývajúcich z podmienok stavebného povolenia,
* účasť na konaní pre vydanie stavebného povolenia,
* vypracovanie a podanie žiadosti o vydanie kolaudačného rozhodnutia.

1. **Popis požiadaviek návrhu stavby – vlastnosti, charakteristiky, parametre navrhovanej stavby**

5.1 Prevádzkové usporiadanie v rámci objektu

Stavenisko pripravovanej stavby sa nachádza na ulici Legionárska v Trenčíne. Na mieste navrhovanej stavby sa nachádzajú, podľa katastra nehnuteľnosti, zastavaná plocha a nádvorie ( parcela číslo 746/23 ). Ide o voľnú plochu, na ktorej sa nachádza zeleň. Na pozemku v časti pre výstavbu sa nachádzajú stromy. Pozemok je rovinatý, terénne úpravy budú minimálne.

Ďalšou z vecí, na ktorú sa prihliadalo, bol územný plán mesta Trenčín. Daná lokalita je vhodná pre tieto účely i v zmysle územného plánu. Pri výbere lokality a jej návrhu bol braný zreteľ na dopravné napojenie na okolité miestne, resp. areálové komunikácie a zo zváženia vhodnosti použitia na zamýšľaný investičný zámer. Pri plánovaní umiestnenia stavby sa zohľadňovalo potrebné dopravné napojenie na jestvujúce komunikácie, a tiež konfigurácia terénu s ohľadom na jestvujúce nadzemné i podzemné inžinierske siete, kde je dodržané ich ochranné pásmo v zmysle platných predpisov.

5.2 Začlenenie do komplexu FN TN

Objekt Psychosociálneho centra bude súčasťou komplexu FN TN. Bude využívať časť prevádzkových a medicínskych služieb iných subjektov:

* Rádio diagnostika – CT, MR
* Vrtuľníková záchranná služba
* Centrálny laboratórny komplex
* Krvná banka
* Stravovanie pacientov

Predpokladá sa, že objekt bude využívať existujúcu technickú infraštruktúru areálu – cestné komunikácie, komunikácie pre peších, parkovacie plochy, areálové rozvody vody, dažďovej a splaškovej kanalizácie, vykurovanie centrálnou kotolňou, IT rozvody a pod..

5.3 Konštrukčné riešenie

Navrhovaná budova psychosociálneho centra bude priamo napojená na navrhovanú prístupovú plochu ktorá bude priamo napojená na areálové komunikácie. V tesnej blízkosti PSC centra je parkovanie osobných vozidiel.

Výstavbou nebude narušený celkový vzhľad lokality v danom území.

Celá konštrukcia bude navrhnutá ako jednopodlažná, nepodpivničená, s plochou strechou a s výhľadovým riešením možnej nadstavby ešte jedného podlažia.

1. **Popis územia a pozemkov**

6.1 Popis územia

Územie, na ktorom je plánovaná výstavba Psycho – sociálneho centra sa nachádza v katastrálnom území Trenčín v areáli FN TN.

6.2.Určenie pozemkov

Pozemok, na ktorom sa nachádza jestvujúca budova FN TN má parcelné číslo 746/23.

1. **Popis požiadaviek návrhu stavby – vlastnosti, charakteristiky, parametre navrhovanej dostavby a rekonštrukcie**

7.1 Všeobecné požiadavky

Cieľom realizácie projektu výstavby psychosociálneho centra vo FN TN je vytvorenie podmienok pre poskytovanie vyspelej, širokospektrálnej a špecializovanej zdravotnej starostlivosti, v spádovej oblasti, na úrovni požiadaviek pre 21. storočie v oblasti duševného zdravia.

To znamená dostupná zdravotná starostlivosť pre všetky skupiny pacientov, ktorá podporuje liečbu v ich prirodzenom prostredí. Zvýšenie podielu pacientov liečených v komunitnej zdravotno – sociálnej starostlivosti. Skrátenie čakacej doby na poskytnutie zdravotnej starostlivosti.

Stavba psychosociálneho centra nám umožní vykonávanie diagnostiky a poskytovanie liečby podľa dobrej praxe založenej na výsledkoch najvyspelejších krajín.

Psychosociálne centrum nie je výrobným objektom. Poskytuje pohodlné a dôverné prostredie, ktoré pomáha jednotlivcom všetkých vekových kategórií prekonať ich súčasné ťažkosti a dopracovať sa k šťastnejšiemu a produktívnejšiemu životu.

Psychologické vyšetrenie, v navrhovanom centre, môže pomôcť pri identifikácii diagnózy duševného zdravia, porozumieť rôznym symptómom a pomôcť pri vypracovaní účinného plánu liečby.

Psychologické vyšetrenie tvorí súčasť úvodných sedení psychoterapie. Vyšetrenie však môže byť samostatnou službou. V budove je požadované moderné zázemie, tak pre personál, ako aj pre pacientov. Súčasťou budovy bude aj terasa. Pacienti budú môcť pri terapiach využívať aj priestory v okolí budovy, kde sa plánuje umiestnenie záhrady pre klientov tohto centra

7.2 Technické štandardy

Pri spracovaní projektovej dokumentácie je požadované, aby projektant navrhol objekt v zmysle platnej legislatívy a v súlade s platnými technickými normami – STN a EN.

Zároveň:

* aby maximalizoval možnosť využitia obnoviteľných zdrojov energie pri danom type objektu,
* aby pri návrhu technického vybavenia dodržal požiadavku minimalizovania prevádzkových nákladov,
* aby vhodne riešil pomer vstupného nákladu a prevádzkových nákladov z dlhodobého hľadiska,
* aby pri použití vhodných technických a technologických zariadení systémami merania a riadenia minimalizoval prevádzkové náklady,
* aby pri prevádzkových nákladoch obmedzil nepriaznivý vplyv ľudského faktoru,
* aby použil materiály s vysokou kvalitou a dlhodobou životnosťou.

7.3 Funkčné a prevádzkové požiadavky, dispozičné usporiadanie v budove psychosociálneho centra

**Zoznam miestností:**

|  |  |
| --- | --- |
| **Označ.** | **Účel miestnosti** |
| 101 | Zádverie |
| 102 | Recepcia |
| 103 | WC |
| 104 | Čakáreň |
| 105 | Chodba |
| 106 | Ambulancia |
| 107 | Školiaca miestnosť |
| 108 | Sklad |
| 109 | Sklad |
| 110 | Sklad |
| 111 | Terapeutická časť |
| 112 | Psychológ |
| 113 | Sociálny pracovník |
| 114 | Denná miestnosť |
| 115 | Šatňa personál – muži |
| 116 | Šatňa personál – ženy |
| 117 | Upratovačka |
| 118 | WC – imobilný |
| 119 | WC muži |
| 120 | WC - ženy |
| 121 | Chodba |
| 122 | Šatňa klienti |
| 123 | Technická miestnosť |
| 124 | Terasa |
|  | |

7.4 Stavebné riešenie

Celá konštrukcia bude navrhnutá ako jednopodlažná s výhľadovým riešením možnej nadstavby ešte jedného podlažia.

Presnejšie definovanie konštrukcií bude predmetom projektu pre stavebné povolenie resp. v realizačnom projekte stavby.

7.5 Elektroinštalácie, Zdravo technické inštalácie

Zdravotnícky priestor je zaradený do skupiny 1 v zmysle STN 33 2000-7-710.

Elektroinštalácia sa predpokladá káblami pod omietkou, resp. SDK konštrukciami.

7.6 Ústredné vykurovanie VETRANIE A PRÍPRAVU TEPLEJ VODY ( TÚV )

V areáli FN Trenčín je používaný zdroj vykurovacieho média – centrálna kotolňa. Výkon jestvujúcej kotolne je 16800 MW. Od projektu sa očakáva spracovanie profesie ÚK, príprava TÚV a vetrania s prihliadnutím na efektívne a ekonomické využívanie dostupných zdrojov s prihliadnutím na moderné trendy, resp. na budúce využívanie objektu.

Hodnoty potreby tepla budú určené podľa údajov stavebnej časti (teplo-technické vlastnosti stavebnej časti podľa STN 73 0540, odporúčané hodnoty po 2021).

Kvalita prostredia pre VZT a vetranie bude daná legislatívnymi predpismi pre daný typ prevádzky. Pri návrhu je nutné spojenie vhodného riešenia vykurovania objektu, potreby výmeny vzduchu a chladenia.

Zároveň je nutné doplnenie nútenej výmeny vzduchu a chladenia v spoločných zhromažďovacích priestoroch – čakárňach.

7.7 ZDRAVOTNO–TECHNICKÁ INŠTALÁCIA – ZTI

Objekt psychosociálneho centra bude vybudovaný v rámci jestvujúceho areálu nemocnice Trenčín. Objekt bude napojený na jestvujúce inžinierske siete (vodovod, kanalizácia) vo vlastníctve nemocnice Trenčín (prípojka vody a splaškovej kanalizácie). Odvedenie dažďových vôd zo strechy objektu bude zrealizované do vsaku.

Zdravo-technická inštalácia navrhovaného objektu bude riešiť odvedenie splaškových a dažďových odpadových vôd z objektu ako aj zásobovanie objektu pitnou a požiarnou vodou.

Navrhovať štandardné rozvody s preferenciou hliníkovo plastových potrubí.

Zariaďovacie predmety navrhovať v štandardnom prevedení, v spoločných priestoroch hygienických zariadení batérie navrhnúť úsporné so senzorovým spínaním. Počty WC a hygienických zariadení (umývadlá, sprchy) navrhovať v zmysle príslušnej normy vrátane počtu WC a hygienických zariadení pre imobilných.

1. **Požiadavky požiarnej ochrany**

Navrhovať riešenia vyplývajúce z platnej legislatívy pre daný priestor. Požiadavky na riešenia požiarnej ochrany vyplynú z riešenia protipožiarnej bezpečnosti stavby.

1. **Elektrická požiarna signalizácia**

Rozsah podľa riešenia protipožiarnej bezpečnosti stavby vo všetkých priestoroch.

1. **Zariadenia na odvod dymu a tepla**

Požiadavky na zariadenia vyplynú z riešenia protipožiarnej bezpečnosti stavby.

1. **Požiadavky slaboprúdových rozvodov**

Umiestnenie dátového rozvádzača – je požadované zachovať koncept, že všetka štruktúrovaná kabeláž bude vyústená v jednom rozvádzači. Nový dátový rozvádzač bude umiestnený v technickej miestnosti, kde bude mať personál IT oddelenia zabezpečený bezproblémový prístup. Do dátového rozvádzača bude dovedený optický kábel zo serverovne FNTN. Optický kábel bude umiestnený v káblovode, príp. chráničke o požadovanej mechanickej odolnosti. Káblovod/chránička musí mať dostatočnú kapacitu pre neskoršie dotiahnutie slaboprúdových rozvodov.

Pre vertikálne káblovody sa požaduje vybudovanie vertikálnych káblových trás medzi poschodiami.

Všetka štruktúrovaná kabeláž min. kategórie CAT 6A.

Počet dátových zásuviek, ich rozmiestnenie, veľkosť dátového rozvádzača bude upresnený pri vypracovaní projektu.

Dátový rozvádzač bude elektricky samostatne istený 1-pólovým ističom B16 10kA, charakteristika B.

Celý objekt bude pokrytý wifi signálom v požadovanej kvalite. Všetka wifi technológia musí byť kompatibilná s existujúcou vo FNTN.

Dochádzkový systém / terminál bude pripojený do jednotného systému pre celú FNTN.

Všetky systémy, kde sa vyžaduje autentizácia a autorizácia zamestnanca (dochádzkový systém, otváranie dverí, spustenie výťahu atď.) musia vedieť pracovať s používanými čipovými kartami zamestnancov. Systémy musia byť schopné komunikovať dohodnutým spôsobom s existujúcou centrálnou databázou zamestnancov.

Telefónne rozvody budú riešené formou VoIP, tzn. po štruktúrovanej kabeláži.

Systém na kontrolu vstupov musí byť integrovateľný so systémom FNTN. Oprávnenia na vstupy pre všetkých zamestnancov sa budú povoľovať/blokovať z jedného systému.

Kamerový systém bude využívať IP kamery, ktoré budú komunikovať po štruktúrovanej kabeláži (nie wifi). Vybrané kamery budú pripojené do existujúceho centrálneho kamerového systému. Kamerový sytém(y) budú snímať najmä:

* spoločné priestory ako sú čakárne, vstupy do budovy a pod.,

Informačný systém – bude navrhnuté umiestnenie elektronických navigačných a informačných tabúľ.

Všetky technológie (ich výber, spôsob nasadenia a používania), ktoré sa budú pripájať do počítačovej siete FNTN, musia byť vopred konzultované s IT oddelením. Pri výbere technológií, dodávateľov, ako aj ich nasadení a používaní sa musia brať do úvahy nariadenia, ktoré stanovuje Zákon 69/2018 Z.z. o kybernetickej bezpečnosti.

1. **Ostatné požiadavky**

Opis predmetu zadania bol spracovaný podľa technickej správy, ktorá bola predložená do žiadosti o poskytnutie prostriedkov mechanizmu na projekt „Výstavba psychosociálneho centra vo FN Trenčín“ podľa Štúdie Ing. Jozefa Illu, spoločnosť Keramospol sro.

Ďalšie stupne PD budú presnejšie definovať stavbu v rozpracovanosti pre PD pre stavebné povolenie resp. PD pre realizáciu stavby.

Projektová dokumentácia musí spĺňať požiadavky energetickej efektívnosti novostavby A0-20%.

**Prílohy:**

1. Štúdia – Stavba Psychosociálneho centra, Fakultná nemocnica Trenčín
2. IGP a HGP posudok
3. Metodická príručka Budovy v pláne obnovy a odolnosti